เรื่องร้องเรียน: วันก่อนไปศาลหลักเมืองมีแม่ค้าดอกไม้มาโบกรถถามว่าจะซื้อดอกไม้มั๊ยจะเปิดเหล็กกั้นให้จอดถ้าซื้อดอกไม้ ช่วยตรวจสอบด้วยครับว่าแม่ค้ามีสิทธิ์อะไรมากั้นถนน มี จนท.รู้เห็นด้วยมั๊ย?
การดำเนินการของเจ้าหน้าที่: สำนักงานเขตพระนคร ได้จัดเจ้าหน้าที่ตรวจสอบเรื่องร้องเรียนดังกล่าว บริเวณซอยหับเผยข้างศาลหลักเมืองเป็นที่เรียบร้อยแล้ว พบผู้ค้าฝ่าฝืนจำหน่ายสินค้าในที่สาธารณะ จำนวน 1 ราย อันเป็นความผิดตามาตรา 20 (1) แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 จึงได้ดำเนินการจับกุมตามอำนาจหน้าที่ ในส่วนกรณีมีพฤติกรรมกั้นที่จอดรถ ขณะเข้าทำการตรวจสอบไม่พบพฤติกรรมดังกล่าว จึงได้ประชาสัมพันธ์ให้ผู้ค้าทราบว่าผู้ค้าไม่มีอำนาจหน้าที่ในการกั้นที่จอดรถเพราะถนนดังกล่าวเป็นถนนสาธารณะ ที่ประชาชนสามารถใช้ร่วมกันได้ การนำแผงเหล็กมากั้นเป็นที่จอดรถโดยเลือกที่จะเปิดให้เฉพาะผู้ที่จะซื้อสินค้าของตนเข้าจอด อาจเป็นความผิดตามมาตรา 19 แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 และอาจมีความผิดฐานก่อความเดือดร้อนรำคาญในที่สาธารณะ ตามประมวลกฎหมายอาญา มาตรา 397 และได้ดำเนินการตรวจสอบกรณีดังกล่าวแล้วเจ้าหน้าที่รัฐไม่มีส่วนรู้เห็นกับการกระทำตามที่ได้มีการร้องเรียนแต่อย่างใด
ความเห็นของผู้แจ้ง: ขอบคุณนะครับ แต่แนะนำว่าถ้าจะไปตรวจสอบไม่ควรแต่งชุดเจ้าหน้าที่ไปครับ คารลองขับรถส่วนตัวเข้าไปเองบริเวณศาลหลักเมืองแล้วจะมีผู้ค้ามาเสนอให้จอดรถ แต่ถ้าใส่เครื่องแบบไปยังไงก็ไม่เจอครับ
พื้นที่: แขวงพระบรมมหาราชวัง เขตพระนคร กรุงเทพมหานคร